DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal REGOLAMENT TAL-PARLAMENT EWROPEW U TAL-KUNSILL dwar il-miżuri protettivi kontra l-pesti tal-pjanti /* SWD/2013/0168 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal REGOLAMENT TAL-PARLAMENT EWROPEW U TAL-KUNSILL dwar il-miżuri protettivi kontra l-pesti tal-pjanti 1. Definizzjoni tal-problema Sfond Is-saħħa tal-pjanti hija fattur ewlieni għal agrikoltura, ortikultura u forestrija kompetittivi u sostenibbli. Iż-żrieragħ u l-materjal tal-propagazzjoni b’saħħithom huma meħtieġa biex ikun hemm għelejjel tar-raba’ profittabbli u jiżguraw l-impjiegi, l-innovazzjoni tal-pjanti u s-sigurtà tal-ikel. Fil-każ ta’ siġar u arbuxxelli, il-protezzjoni tas-saħħa tal-pjanti hija essenzjali għall-ħarsien tal-foresti, il-pajsaġġ u l-ġonna pubbliċi u privati tal-Unjoni. Bħala regola, l-organiżmi (insetti, fungi, nematodi, batterji, vajrusis) li huma noċivi għall-pjanti (pesti tal-pjanti) koevolvew ma’ speċijiet ta’ pjanti ospitanti fil-kontinent tagħhom stess, fejn dawn jikkawżaw ħsara mhux qawwija u jistgħu jiġu ġestiti minn prattiċi agrikoli tajba bħad-diversifikazzjoni tal-għelejjel tar-raba’, it-tinwib, il-varjetajiet tal-pjanti reżistenti u l-użu ta’ prodotti għall-ħarsien tal-pjanti (pestiċidi). Madankollu, dawn l-approċċi huma ta’ spiss insuffiċjenti biex jindirizzaw il-pesti u l-mard minn kontinenti oħra, li kontrihom il-pjanti u s-siġar Ewropej normalment huma nieqsa minn reżistenza ġenetika (l-ebda koevoluzzjoni) u li għalihom l-ebda għedewwa naturali ma jeżistu fl-Ewropa. Meta ġew introdotti fl-Ewropa, il-pesti u l-mard bħal dawn jikkawżaw ħsara ekonomika gravi u jnaqqsu t-tkabbir tal-agrikoltura: huma jaqbżu fuq speċi ospitanti li qabel ma kinux affettwati u saħansitra totalment ġodda, jinfirxu malajr fost il-pajjiżi, u jikkawżaw tnaqqis fir-rendiment li jdum u żieda fl-ispejjeż permanenti għall-produzzjoni u l-kontroll. It-telf ekonomiku kbir frekwenti jimmina l-profitabbiltà u l-kompetittività tal-agrikoltura u l-forestrija u jpoġġi piż addizzjonali fuq in-nefqiet tal-Istati Membri. Barra minn hekk, l-istabbiliment ta’ pesti u mard ġdid spiss iqanqal projbizzjonijiet kummerċjali minn pajjiżi terzi, li jikkawżaw aktar ħsara (ekonomika, impjiegi) għall-esportazzjonijiet tal-UE. Għalhekk, l-ewwel għan tar-reġim tal-UE tas-saħħa tal-pjanti (plant health regime - PHR) hu li jipproteġi l-agrikoltura u l-forestrija Ewropea permezz tal-prevenzjoni milli jidħlu u jinfirxu organiżmi li jagħmlu l-ħsara (pesti u mikroorganiżmi patoġeniċi) mhux indiġeni. L-għodda ewlenija hawnhekk hija d-Direttiva tal-Kunsill 2000/29/KE, li tirrifletti wkoll il-ftehimiet kummerċjali internazzjonali f’dan il-qasam. Il-PHR jiżgura l-kummerċ sikur permezz tal-istabbiliment ta’ rekwiżiti tal-UE għall-importazzjoni u kundizzjonijiet għall-moviment intra-UE għall-pjanti u l-prodotti mill-pjanti. It-tifqigħat tal-organiżmi elenkati għandhom jinqerdu jew, jekk dan ikun impossibbli, imrażżna biex ikun protett il-bqija tat-territorju tal-UE. It-tieni għan tar-reġim huwa li tiġi żgurata d-disponibilità u l-użu ta’ materjal tal-pjanti b’saħħtu fil-bidu tal-katina tal-produzzjoni tal-pjanti permezz tal-prevenzjoni milli jixterdu organiżmi li jagħmlu l-ħsara maż-żrieragħ u l-materjal tat-tħawwil. Dan l-għan hu maqsum mar-reġim tal-UE għall-materjal riproduttiv (tat-tħawwil) tal-pjanti. Materjal għat-tħawwil b’saħħtu hu kritiku għal organiżmi (eż. vajrusis) li ma hemm l-ebda pestiċidi kontrihom. Fejn disponibbli, l-użu tal-pestiċidi hu ġeneralment ristrett għall-agrikoltura, l-ortikoltura (applikazzjonijiet fil-forestrija huma limitati ħafna) u ġonna u jista’ jattira riskji ambjentali u tas-saħħa tal-bniedem. Fin-nuqqas tal-PHR, l-agrikoltura, l-ortikultura u l-forestrija tal-Unjoni jsofru ħsara ekonomika gravi (deskritta fl-Anness VII). Firxa ta’ pesti regolati internazzjonalment jheddu l-kultivazzjoni pereżempju tal-qamħ (valur ta’ esportazzjoni tal-UE lejn pajjiżi terzi EUR 9 biljun), tal-patata (valur tal-produzzjoni tal-UE EUR 9 biljun) u tat-tadam (valur tal-produzzjoni EUR 9-12-il biljun). Pereżempju, pesti regolati tat-tadam jistgħu jikkawżaw sa 70% f’telf fil-produzzjoni u jistgħu joħloq projbizzjonijiet kummerċjali. Il-produzzjoni taċ-ċitru fl-UE (EUR 4 biljun) kieku ssofri dannu kbir jekk il-kankru taċ-ċitru jilħaq l-Unjoni, pest reċentement introdott ġo l-Istati Uniti li sussegwentement nefaq EUR 800 miljun għall-kumpens u l-ispejjeż ta’ kontroll. Tifqigħat tan-nematodu tal-injam tal-arżnu fil-Portugall sa mill-1999 jinsabu taħt kontroll strett għalkemm bi spejjeż kbar peress li l-firxa tal-pest madwar in-Nofsinhar tal-Ewropa tkun tirriżulta f’50-90% mortalità tal-foresti tal-koniferi (ivvalutati għal EUR 39 sa 49 biljun). Tifqigħat tal-ħanfusa tal-arżnu tal-muntanji, li attwalment toqtol 80% tas-16-il miljun ettaru ta’ foresti tal-arżnu fil-Kanada tal-Punent, ikunu jheddu l-arżnu tal-UE li jammonta għal 20% taż-żona tal-foresti produttiva tal-UE. B’mod ġenerali, il-bilanċ tal-kost:benefiċċju tal-PHR hu stmat għal mill-inqas 1:500. Il-PHR tal-UE hu uniku minħabba li hu reġim miftuħ: il-movimenti ta’ pjanti u prodotti mill-pjanti lejn u fi ħdan l-UE huma permessi bil-kundizzjoni li r-restrizzjonijiet u r-rekwiżiti speċifiċi huma rispettati (eż. provenjenza minn żona ħielsa mill-pesti jew trattament xieraq). L-volumi kbar ta’ importazzjonijiet minn kontinenti oħra (l-Anness VI) madankollu jimplikaw probabbiltà kbira ta’ tifqigħat futuri ta’ organiżmi aljeni li jagħmlu l-ħsara. Il-PHR għalhekk hu indispensabbli kemm għall-protezzjoni tas-saħħa, l-ekonomija u l-kompetittività tas-settur tal-produzzjoni tal-pjanti tal-UE kif ukoll sabiex tinżamm il-politika ta’ kummerċ miftuħ tal-Unjoni. Barra minn hekk, fit-3 ta’ Mejju 2011 il-Kummissjoni ħabbret fl-“Istrateġija tal-UE għall-bijodiversità sal-2020” l-integrazzjoni tal-kunsiderazzjonijiet tal-bijodiversità addizzjonali fir-reġimi dwar is-saħħa tal-pjanti u l-annimali u l-iżvilupp ta’ strument leġiżlattiv apposta biex jimla l-lakuni tal-politika fil-ġlieda kontra l-ispeċijiet aljeni invażivi (organiżmi li huma introdotti b’mod aċċidentali jew deliberatament fl-UE fejn mhumiex indiġeni). Ir-revizjoni preżenti tal-PHR għandha l-għan li ssaħħaħ il-protezzjoni tal-Unjoni kontra pesti invażivi u patoġeni, filwaqt li fejn possibbli tikkontribwixxi għal għanijiet usa’ tal-bijodiversità. Ir-reviżjoni tal-PHR hija parti minn pakkett ta’ erba’ verifiki relatati mas-saħħa tal-pjanti, is-saħħa tal-annimali, il-kwalità tal-materjal tat-tħawwil u l-kontroll uffiċjali tal-ikel u l-għalf. Ċerti aspetti tar-Regolament tal-kontroll uffiċjali (882/2004) diġà japplikaw fis-settur tas-saħħa tal-pjanti. Ir-Regolament fil-futur se jkun qed ikopri l-PHR totalment. Din il-valutazzjoni tal-impatt preżenti tindirizza t-tibdil fil-“pilastri” tradizzjonali tal-PHR, anki jekk dispożizzjonijiet speċifiċi (eż. ħlasijiet, importazzjoni) ser jiġu assorbiti minn dak ir-Regolament. Dan huwa essenzjali peress li r-reviżjoni tal-PHR tikkonċerna l-funzjonament tar-reġim kollu kemm hu. Jeżistu rabtiet għar-reġim tal-materjal riproduttiv tal-pjanti f’dak li jirrigwarda ċ-ċertifikazzjoni ta’ żerriegħa u materjal ta’ propagazzjoni għan-nuqqas ta’ organiżmi li jagħmlu l-ħsara. Il-bidliet għat-titjib tal-koerenza bejn iż-żewġ reġimi huma indirizzati f’din il-valutazzjoni tal-impatt. Identifikazzjoni tal-problema Sa mill-ħolqien tiegħu fl-1977, il-PHR ipproteġa b’suċċess lill-UE kontra l-introduzzjoni u t-tixrid ta’ ħafna pesti (eż. pesti tal-patata u ċ-ċitru). Madankollu, is-sitwazzjoni inbidlet minħabba l-globalizzazzjoni li għaddejja tal-kummerċ, li rriżultat f’importazzjonijiet dejjem akbar minn partijiet ġodda tad-dinja. Dan wassal għal żieda kbira fl-influss ta’ organiżmi ġodda li jagħmlu l-ħsara, speċjalment matul l-aħħar għaxar snin. Il-problemi qed jiġu aggravati mit-tibdil fil-klima, li jippermetti pesti ġodda biex jistabbilixxu u jiffjorixxu li qabel ma kinux ikampaw fl-UE kif ukoll vulnerabbiltà ogħla tal-għelejjel tar-raba’ u l-foresti tal-UE għall-pesti aljeni. Għalhekk l-UE hija kkonfrontata b’riskju akbar tad-dħul tal-pesti, żieda fl-opportunitajiet għall-istabbiliment u l-firxa tagħhom, u żieda fil-vulnerabbiltà tal-agrikoltura u tal-ekosistemi naturali (inklużi l-foresti). Barra minn hekk it-tkabbir tal-UE rriżulta f’diversità usa’ tal-klimi, tas-sistemi ta’ kultivazzjoni agrikola, tat-tipi ta’ foresti, tal-pajsaġġi u l-ħabitats naturali, li spiss ivarjaw fis-sensittività jew ir-reżistenza għall-organiżmi li jagħmlu l-ħsara, li jwassal għal impatti iktar sinifikanti u usa’ fil-livell tal-UE. L-evalwazzjoni tal-PHR (2010) uriet li r-reġim irid jadatta sabiex ikun kapaċi jindirizza bis-sħiħ dawn ir-riskji akbar. Tifqigħat maġġuri fl-aħħar deċennju ta’ organiżmi perikolużi li jagħmlu l-ħsara, marbuta mal-importazzjoni li jolqtu l-foresterija (eż. in-nematodu tal-injam tal-arżnu, il-ħanfusa tal-qrun twil taċ-ċitru, il-bumunqar aħmar tal-palm) qajmu kuxjenza soċjali u politika tal-ispejjeż u l-impatti ta’ ħarsien inadegwat. Il-problemi prinċipali identifikati jirrigwardaw in-nuqqas ta' attenzjoni fuq il-prevenzjoni f’relazzjoni mal-importazzjonijiet miżjuda ta’ komoditajiet ta’ riskju għoli, il-ħtieġa għal prijoritizzazzjoni tal-organiżmi li jagħmlu l-ħsara fil-livell tal-UE madwar is-27 Stat Membru, il-ħtieġa għal strumenti aħjar biex jikkontrollaw il-preżenza u t-tifrix naturali tal-pesti fil-każ li eventwalment jilħqu t-territorju tal-Unjoni, u ħtieġa għall-immodernizzar u l-aġġornar tal-istrumenti dwar il-movimenti intra-UE (passaporti tal-pjanti u żoni protetti), u l-ħtieġa li jkunu previsti riżorsi addizzjonali. Il-bażi tax-xjenza tar-reġim (riċerka, laboratorji) ukoll teħtieġ li tissaħħaħ. Dawn il-problemi għandhom jiġu indirizzati biex jissaħħaħ il-bilanċ pożittiv tal-kost-benefiċċju tar-reġim attwali fit-tul. In-nuqqas tal-azzjonijiet regolatorji fil-konfront ta' tifqigħat ikun ta' dannu għall-kredibbiltà ta’ dawk l-azzjonijiet, jiskoraġġixxi l-investiment fir-reġim u jistimula lill-Istati Membri biex jagħtu prijorità lill-interessi nazzjonali ta’ żmien qasir flok lill-prijoritajiet tal-UE (ċirku vizzjuż). Dan ikun ta’ dannu għall-ekonomija tal-UE kollha kemm hi. Barra minn hekk, l-aspettattivi tas-soċjetà dwar il-governanza inbidlu. Ir-reġim attwali jiddefinixxi l-obbligi għall-partijiet interessati, jobbligahom iħallsu għall-kontrolli mandatorji, iżda jinvolvihom biss sa ċertu punt fl-iżvilupp u l-implimentazzjoni tal-politika. Dan ma għadux jitqies bħala xieraq; bilanċ ġdid irid jintlaħaq fir-rigward tal-ispejjeż u t-taqsim tar-responsabbiltà (żvilupp permezz tas-sħubija). Bl-aġenda għal Regolamentazzjoni Aħjar (Intelliġenti), u aggravat mill-kriżi finanzjarja attwali, hemm bżonn kbir biex tiżdied l-effikaċja u jonqsu l-ispejjeż mhux neċessarji u l-piż amministrattiv żejjed. Barra minn hekk teżisti ħtieġa għall-modernizzazzjoni tar-reġim f’termini ta’ inċentivi għall-konformità. Meta nħoloq ir-reġim, il-produttività agrikola u s-sigurtà tal-ikel kienu l-għanijiet globali tal-Politika Agrikola Komuni (PAK). Il-ħtieġa għal approċċ aktar ekoloġiku tal-PAK bdiet tidher minn dak inhar u l-għanijiet relatati mal-ambjent naturali kisbu importanza. Dan għandu impatt fuq il-loġika tal-intervent, ukoll f’termini ta’ finanzjament, tal-PHR, li qed jimxi minn reġim tal-ġid privat għall-agrikoltura għal reġim tal-ġid pubbliku/privat għall-agrikoltura, il-forestrija, l-ambjent naturali u l-pajsaġġ. Teżisti wkoll il-ħtieġa għal qafas li jirregola l-ispeċijiet invażivi. Kif imħabbar fl-Istrateġija tal-Kummissjoni dwar il-Bijodiversità, għandu jiġi investigat kemm l-ispeċi invażivi jistgħu jiġu inklużi fl-ambitu tar-reġimi tas-saħħa tal-pjanti u l-annimali sabiex ikun ottimizzat l-użu tar-riżorsi u l-infrastrutturi, filwaqt li tkun evitata d-duplikazzjoni tar-rekwiżiti taħt il-leġiżlazzjoni ġenerali futura tal-ispeċijiet aljeni invażivi. Fl-aħħarnett, it-test attwali tad-Direttiva dwar is-Saħħa tal-Pjanti, il-prodott ta’ 34 sena ta’ emendi għat-test tal-1977, hu kumpless ħafna, u jeħtieġ li jkun issimplifikat. Nuqqas ta’ ftehim u differenzi fl-interpretazzjoni tad-Direttiva huma kawża importanti tan-nuqqas ta’ konformità u, għalhekk, in-nuqqas li jintlaħqu l-għanijiet tar-reġim. Kif tiżviluppa l-problema jekk ma ttieħdet l-ebda azzjoni? L-influss dejjem jikber ta’ organiżmi ġodda li jagħmlu l-ħsaragħall-UE jkunu jikkawżaw epidemiji ġodda fl-agrikoltura u l-forestrija tal-UE. It-telf minn pesti tal-pjanti ġodda jkunu jaffettwaw il-vijabbiltà ekonomika tal-agrikoltura u l-forestrija, tiġi pperikolata s-sigurtà tal-ikel u ssir ħsara lill-pajsaġġ u lill-ambjent naturali. Il-qerda u t-trażżin ifallu minħabba nuqqas ta’ riżorsi u fiduċja fir-reġim. Ikun hemm oppożizzjoni dejjem akbar mis-settur privat biex iġorr l-ispejjeż tar-reġim, minħabba n-nuqqas ta’ effikaċja tiegħu u l-qsim limitat tal-ispejjeż u tar-responsabbiltajiet bejn l-awtoritajiet u l-operaturi. Bħala konsegwenza tat-tifqigħat li għaddejjin u l-firxa ta’ pesti perikolużi, l-esportazzjonijiet ta’ materjali tal-pjanti lejn pajjiżi terzi tonqos minħabba projbizzjonijiet kummerċjali rikorrenti. Kif jidher fl-Anness VII u VIII, l-impatt negattiv jista’ jvarja sa biljuni ta’ euro fis-sena. L-impatt fuq il-foresti jista’ jkun diżastruż: xi speċi ta’ siġar komuni deċidwi u tal-koniferi jistgħu jisparixxu, kif ġara qabel fl-Ewropa u bnadi oħra f’każ ta’ speċi ta’ siġar li xi darba kienu komuni. 2. Analiżi tas-sussidjarjetà Il-PHR huwa bbażat fuq l-Artikolu 43 tat-TFUE dwar il-Politika Agrikola Komuni. Fil-qafas tar-reviżjoni attwali, huwa meqjus li titwessa’ l-bażi legali biex tinkludi wkoll l-Artikoli 114 (is-suq intern) u 191 (l-ambjent) tat-TFUE. Ir-regolamentazzjoni tas-saħħa tal-pjanti fil-livell tal-UE tippermetti azzjoni koordinata u li fit-tul tkun irħas fuq il-prijoritajiet tal-UE, billi tagħmilha iktar effettiva u inqas għalja minn azzjonijiet mill-Istati Membri individwali. Pereżempju, il-kontrolli fil-fruntieri għal-listi nazzjonali differenti ta’ organiżmi li jagħmlu l-ħsara jkunu ferm ineffiċjenti u ineffettivi, fid-dawl tal-moviment liberu ta’ prodotti fis-suq intern uniku tal-UE wara l-importazzjoni. Barra minn hekk, il-pesti tal-pjanti huma mobbli minnhom infushom u l-effetti transkonfinali se jseħħ mhux biss permezz tal-moviment intra-UE tal-komoditajiet iżda wkoll permezz tal-firxa naturali. Għalhekk inevitabbilment il-pesti u l-mard ta’ sinifikat tal-UE jeħtieġ li jiġu indirizzati b’mod konġunt. In-nuqqas ta’ azzjoni fi Stat Membru wieħed jista’ madankollu jirriżulta f’tifrix għal oħrajn. Is-sħab kummerċjali ta’ pajjiżi terzi jistgħu wkoll jimplimentaw restrizzjonijiet fuq importazzjonijiet mill-UE kollha kemm hi jekk firxa f’wieħed mill-Istati Membri ma tkunx eradikata b’mod sew. Is-sħubija tal-UE (mhux biss tal-Istat Membru individwali) għall-Konvenzjoni Internazzjonali għall-Protezzjoni tal-Pjanti u l-Ftehim tad-WTO dwar l-Applikazzjoni tal-Miżuri Sanitajri u Fitosanitarji jimplika aktar ir-responsabbiltà tal-UE biex tmantni qafas legali adegwat li jiżgura standards internazzjonali tas-saħħa tal-pjanti. Il-valur miżjud speċifiku tal-kofinanzjament tal-UE tal-PHR huwa li dan jipprovdi inċentivi lill-Istati Membri li jdaħħlu fis-seħħ l-azzjonijiet ta’ qerda u sorveljanza li huma fl-interess fit-tul tal-Unjoni kollha kemm hi. Azzjonijiet ta’ qerda fuq skala kbira mill-Isati Membri għat-tifqigħat jistgħu jkunu diffiċli mingħajr l-appoġġ tal-UE minħabba l-ispejjeż kbar li jaffaċċjaw l-Istati Membri individwali għall-benefiċċju tal-UE, anki jekk l-ispiża/benefiċċju ġenerali għall-Unjoni kollha kemm tkun pożittiv biċ-ċar. Dan jeħtieġ is-solidarjetà bejn l-Istati Membri fil-qsim tal-ispejjeż u l-piżijiet. L-eżempju attwali tat-tifqigħat tan-nematodu tal-injam tal-arżnu fil-Portugall juri li l-baġit ta’ kofinanzjament tal-UE għas-saħħa tal-pjanti hu kruċjali għall-implimentazzjoni tal-miżuri ta' qerda u trażżin li jikkawżaw ħsara lill-forestrija Portugiża, li madankollu huma essenzjali biex jipproteġu l-forestrija fis-26 Stat Membru l-oħra. 3. Objettivi tal-politika L-għanijiet globali tar-reviżjoni huma li jiżguraw PHR futur li: – Jappoġġja lill-politika agrikola tal-Unjoni (l-Artikolu 43 tat-TFUE) u l-politika ambjentali (l-Artikolu 191 tat-TFUE) permezz ta’ miżuri protettivi kontra organiżmi li jagħmlu l-ħsara fil-pjanti, bil-prevenzjoni fis-sors bħala prinċipju importanti. – Jippermetti funzjonament bla xkiel tas-suq intern tal-Unjoni b’kompetizzjoni ġusta (l-Artikolu 114 tat-TFUE, filwaqt li tiġi rrispettata l-ħtieġa ta’ livell għoli ta’ protezzjoni tal-ambjent u tas-saħħa, ibbażata fuq fatti xjentifiċi). – Jikkontribwixxi għall-iżvilupp armonjuż tal-kummerċ dinji (l-Artikolu 206 tat-TFUE, permezz tal-adozzjoni ta’ leġiżlazzjoni li tħares tal-Ftehim SPS tad-WTO). L-għanijiet intermedji tar-reviżjoni huma: – Li jiżguraw li t-territorju tal-UE jibqa’ ħieles minn organiżmi li jagħmlu l-ħsara li għadhom mhumiex preżenti fl-Unjoni. – Li jiżguraw li ż-żoni tal-Unjoni affettwati minn organiżmi ta’ prijorità ma jiżdidux. – Li jimmodernizzaw ir-reġim f’termini ta’ governanza u inċentivi. – Li jiżguraw appoġġ adegwat għar-reġim. L-għanijiet speċifiċi tar-reviżjoni huma: (1) Li jiddefinixxu l-prijoritajiet tal-UE (rikonoxximent tal-organiżmi li jagħmlu l-ħsara ta’ prijorità għat-territorju tal-Unjoni bħala entità sħiħa; trasferiment aktar faċli tal-organiżmi ta’ posterjorità għar-reġim tal-materjal riproduttiv tal-pjanti). (2) Li jtejbu l-prevenzjoni waqt l-importazzjoni (aktar protezzjoni kontra l-kummerċ ta’ riskju għoli importat fl-UE u r-riskji assoċjali mal-bagalji tal-passiġġieri; aktar tħejjija u sorveljanza għat-tifqigħat ta’ organiżmi ġodda u ta’ prijorità). (3) Li jtejbu l-kapaċitajiet ta’ qerda u trażżin (strumentazzjoni aġġornata u azzjoni inċentivata). (4) Li jerġa' jiġi stabbilit u mmodernizzat ir-reġim għall-movimenti intra-UE (jerġgħu jiġu stabbiliti l-fiduċja u l-kredibbiltà; responsabbiltajiet ibbilanċati mill-ġdid tal-awtoritajiet kompetenti u s-settur privat; tnaqqis fil-piż amministrattiv; ambjent ekwu). (5) Appoġġ imtejjeb għar-reġim (kofinanzjament mill-Unjoni tal-ispejjeż imġarrba għall-interessi tal-ġid pubbliku; irkupru sħiħ tal-ispiża mill-operaturi għall-kontrolli mill-awtoritajiet kompetenti (dawn jirrigwardaw l-interessi tal-ġid privat); appoġġ dijanjostiku u xjentifiku b’saħħtu; kuxjenza pubblika dwar ir-rilevanza tar-reġim u l-appoġġ pubbliku). 4. Alternattivi ta’ politika Erba’ alternattivi ġew żviluppati biex jittejjeb ir-reġim. Fl-alternattivi kollha, l-aspetti orizzontali komuni mal-leġiżlazzjoni l-oħra tal-Unjoni dwar il-katina alimentari huma trasferiti għar-Regolament (882/2004) dwar il-kontrolli uffiċjali. Il-valutazzjoni attwali tindirizza t-tibdil fil-pilastri eżistenti tal-PHR, kemm jekk dispożizzjonijiet speċifiċi (eż. rekwiżiti ta’ ċertifikazzjoni, tariffi tal-passaporti tal-pjanti, rekwiżiti ta’ importazzjoni) ser jiġu assorbiti minn dak ir-Regolament jew le. L-alternattivi huma: Alternattiva 1: Jitjiebu biss il-forma legali u ċ-ċarezza tar-reġim. Il-leġiżlazzjoni tkun ikkonvertita minn Direttiva għal Regolament, u tiġi ssimplifikata u ċċarata. Jiżamm l-istatus quo f’termini ta’ sustanza. Alternattiva 2: Tiġi prijoritizzata, modernizzata u msaħħa l-prevenzjoni. Addizzjonali għall-Alternattiva 1, il-prijoritizzazzjoni tkun imtejba permezz ta’ trasformazzjoni tal-Annessi I u II attwali tad-Direttiva, li jelenkaw il-pesti rregolati skont karatteristiċi tekniċi irrispettivament mill-prijorità tagħhom għall-Unjoni, f’Annessi, ta’ atti ta’ implimentazzjoni futuri skont ir-Regolament, ibbażati fuq il-loġika tal-intervent u l-prijorità. Is-sitemi tal-passaporti tal-pjanti u ż-żoni protetti jkunu modernizzati (il-kondiviżjoni tar-responsabbiltà mal-operaturi) u aġġornati (l-ambitu tal-passaporti tal-pjanti, il-format, tariffi tal-passaporti tal-pjanti bbażati fuq l-irkupru tal-ispejjeż mandatorji kif diġa’ jeżisti għall-importazzjoni, regoli għat-tifqigħat f’żoni protetti). Il-koerenza bejn il-PHR u r-reġimi tal-materjal riproduttiv tal-pjanti tkun imtejba biex tiżdied l-effettività u jonqsu l-ispejjeż għall-operaturi. Il-prevenzjoni tkun imsaħħa permezz tal-introduzzjoni ta’ kategorija ġdida ta’ materjali ta’ pjanti b’riskju għoli li mhumiex awtorizzati għall-importazzjoni sakemm titlesta analiżi tar-riskju, u billi jitneħħew l-eżenzjonijiet għal bagalji tal-passiġġieri (li għandhom ikunu soġġetti għal kontrolli ta’ frekwenza baxxa li jimminimizzaw l-impatti tal-ispejjeż; ara l-Anness IX). Alternattiva 3: Tiġi prijoritizzata, modernizzata, msaħħa l-prevenzjoni u mtejba l-azzjonijiet kontra t-tifqigħat. Addizzjonali għall-Alternattiva 2, l-obbligi jkunu introdotti għas-sorveljanza u l-ippjanar ta’ kontinġenza. B’analoġija mal-arranġamenti fir-reġim tas-saħħa tal-annimali, il-kofinanzjament tal-UE ikun disponibbli għas-sorveljanza ta’ organiżmi ġodda li jagħmlu l-ħsara u organiżmi ta’ prijorità ġodda u għall-kumpens finanzjarju ta’ telf dirett tal-operaturi ħabba dawk l-organiżmi ta’ prijorità. L-istrumenti legali għall-qerda u t-trażżin ikunu żviluppati aktar. L-esklużjoni tal-miżuri relatati mal-firxa naturali tkun imneħħija. Alternattiva 4: Tiġi prijoritizzata, modernizzata, msaħħa l-prevenzjoni, imtejba l-azzjonijiet kontra t-tifqigħat u jitwessa’ l-kamp ta’ applikazzjoni għall-pjanti invażivi. Addizzjonali għall-Alternattiva 3, ir-reġim ikun ikopri wkoll pjanti invażivi, f’termini ta’ dispożizzjonijiet legali għal miżuri u kofinanzjament tal-UE. Il-pjanti invażivi (għajr pjanti parassitiċi) mhumiex koperti fl-Alternattivi 1, 2 u 3. 5. Valutazzjoni tal-impatti Kull alternattiva ġiet ivvalutata għall-ispejjeż totali tagħha mqabbla max-xenarju bażi u għall-impatti ekonomiċi, soċjali u ambjentali tagħha. Skont ir-rapport ta’ evalwazzjoni, l-ispejjeż tal-linja bażi tar-reġim mġarrba fis-sena ta’ referenza 2008 kienu ta’ EUR 59 miljun għall-Awtoritajiet Kompetenti, EUR 88 miljun għall-operaturi u EUR 2 miljun għall-baġit tal-UE, fejn l-ispejjeż totali tar-reġim huma ta’ EUR 149 miljun. Dawn iċ-ċifri jinkludu l-ispejjeż tal-kontrolli uffiċjali (mġarrba mill-awtoritajiet kompetenti iżda rkuprati parzjalment mingħand l-operaturi permezz ta’ tariffi[1]) u l-ispejjeż tal-miżuri ta’ sorveljanza, qerda u trażżin. Għandu jiġi nnutat li ċ-ċifra tal-linja bażi tal-baġit tal-UE ta’ EUR 2 miljun hija bbażata fuq iċ-ċifra uffiċjali għall-2008. Minħabba l-livell ogħla ta’ EUR 10-20 miljun ta’ talbiet għall-2010 u l-2011, in-nefqiet annwali tal-Istati Membri u tal-UE bħalissa se jkunu EUR 10-20 miljun ogħla. L-ispejjeż tal-alternattivi tal-politika varjaw sostanzjalment. L-Alternattiva 1 ma kellha ebda impatti tal-ispejjeż. L-Alternattiva 2 irriżultat fi tnaqqis sinifikanti tal-ispejjeż għall-Istati Membri u żieda sinifikanti tal-ispejjeż għall-operaturi (minħabba l-irkupru tal-ispejjeż kollha għall-kontrolli), filwaqt li l-ispejjeż għall-UE u l-ispejjeż totali tar-reġim baqgħu fil-biċċa l-kbira l-istess. L-Alternattiva 3 irriżultat fi tnaqqis sinifikanti tal-ispejjeż għall-Istati Membri (minħabba l-irkupru tal-ispejjeż kollha għall-kontrolli), l-istess spejjeż għall-operaturi (minħabba kofinanzjament tal-UE ta’ telf minn attivitajiet ta’ qerda li jkun daqs iż-żieda fl-ispejjeż mill-irkupru tal-ispejjeż kollha għall-kontrolli), u spejjeż ogħla ta’ kofinanzjament tal-UE, iżda żidiet żgħar biss tal-ispejjeż globali għar-reġim. L-Alternattiva 4 irriżultat fi kważi spejjeż totali mhux mibdula għall-Istati Membri u l-operaturi, iżda żidiet sinifikanti ħafna fl-ispejjeż għall-UE u għar-reġim bħala entità sħiħa (minħabba l-ispejjeż għas-sorveljanza u l-qerda ta’ pjanti invażivi). L-ispejjeż ta’ konformità globali (inkluż il-piż amministrattiv u t-tariffi) || L-Awtoritajiet Kompetenti || L-Operaturi || Il-baġit tal-UE || Total Xenarju bażi: -- Qabel il-ġbir tat-tariffi -- Wara l-ġbir tat-tariffi || € 96 miljun € 59 miljun || € 51 miljun € 88 miljun || € 2 miljuni € 2 miljuni || € 149 miljun € 149 miljun Alternattiva 1 || € 59 miljun || € 88 miljun || € 2 miljuni || € 149 miljun Alternattiva 2 || € 45 miljun || € 106,8 miljun || € 3 miljun || € 154,8 miljun Alternattiva 3 || € 44,3 miljun || € 89,8 miljun || € 26,7 miljun || € 160,8 miljun Alternattiva 4 || € 64,7 miljun || € 89,8 miljun || € 47,1 miljun || € 201,6 miljun Il-valutazzjoni tal-impatti ekonomiċi, soċjali u ambjentali tar-reġim kienet li l-Alternattiva 1 kellha bejn impatti newtrali u impatti pożittivi vera żgħar, l-Alternattiva 2 kellha impatti ambjentali ftit pożittivi iżda impatti ekonomiċi negattivi, filwaqt li l-Alternattivi 3 u 4 kellhom impatti ekonomiċi, soċjali u ambjentali sinifikament pożittivi (għalkemm l-ispejjeż globali tar-reġim kieku jiżdiedu, il-benefiċċji jiżdiedu saħansitra aktar): Oqsma || Impatti Alternattiva 1 || Alternattiva 2 || Alternattiva 3 || Alternattiva 4 L-impatti ekonomiċi Tnaqqis tal-ispejjeż/piżijiet għall-operaturi Produttività, profittabbiltà, kompetittività || 0 0 || −− − || 0 +++ || 0 +++ L-impatti soċjali Impjiegi Sigurtà u sikurezza tal-ikel || 0 0 || − + || ++ ++ || ++ ++ L-impatti ambjentali Sostenibbiltà Konservazzjoni tal-bijodiversità u l-ekosistemi Saħħa tal-foresti, il-pajsaġġ u l-ġonna pubbliċi u privati || + 0 + || + + + || +++ + +++ || +++ +++ +++ Sabiex tiġi kkalkulata l-utilità tagħha, kull alternattiva ġiet ukoll ikklassifikata fil-konfront tal-għanijiet inizjali tar-reviżjoni biex jiġi eżaminat liema alternattiva laħqet bl-aħjar mod l-għanijiet tar-reviżjoni: || || Alternattiva 1 || Alternattiva 2 || Alternattiva 3 || Alternattiva 4 Għanijiet ġenerali || Jiġi żgurat li r-reġim jipproteġi b’mod effettiv lill-Unjoni kontra organiżmi li jagħmlu l-ħsara ta’ prijorità tal-UE L-immodernizzar tar-reġim f’dak li jikkonċerna inċentivi, l-ispejjeż u r-responsabbiltajiet, inkluż it-tneħħija tat-tfixkil fil-kompetizzjoni u t-tnaqqis tal-piżijiet || 0 0 || + + || +++ +++ || +++ (pjanti invażivi wkoll) +++ Għanijiet speċifiċi || Definizzjoni tal-prijoritajiet tal-UE -- Rikonoxximent tal-organiżmi li jagħmlu l-ħsara ta’ prijorità -- Kapaċità imtejba biex il-pesti jiġu diklassifikati bla xkiel || 0 0 || +++ +++ || +++ +++ || +++ +++ Prevenzjoni mtejba fl-importazzjoni -- Protezzjoni miżjuda kontra l-kummerċ b’riskju għoli -- Aktar tħejjija u sorveljanza || 0 0 || ++ ++ || ++ +++ || +++ ++ Kapaċitajiet ta’ qerda u trażżin imsaħħa -- Strumenti aġġornati -- Notifika, qerda u trażżin inċentivati tat-tifqigħat ta’ pesti ta’ prijorità || 0 0 || + 0 || +++ +++ || ++ ++ Jerġa' jiġi stabbilit u mmodernizzat ir-reġim għall-movimenti intra-UE -- Kredibbiltà stabbilita mill-ġdid tal-passaporti tal-pjanti u ż-żoni protetti -- Responsabbiltajiet tal-Istati Membri/operaturi bbilanċjati mill-ġdid, piżijiet/żpejjeż imnaqqsa, ambjent ekwu || 0 0 || +++ + || +++ +++ || +++ +++ Appoġġ imtejjeb għar-reġim -- Irkupru tal-ispejjeż kollha għall-kontrolli tal-operaturi u kofinanzjament tal-Unjoni għall-interess pubbliku -- Appoġġ dijanjostiku u xjentifiku tajjeb -- Kuxjenza u appoġġ pubbliku || 0 Mhux applikabbli 0 || ++ Mhux applikabbli + || +++ Mhux applikabbli ++ || +++ Mhux applikabbli ++ Il-qawwa tal-impatt: ++ pożittiva ħafna; + pożittiva; −− negattiva ħafna; − negattiva; 0 xejn. M.A.: mhux applikabbli (biex jiġu indirizzati mir-Regolament rivedut 882/2004 u permezz tal-programm Orizzont 2020). 6. Tqabbil tal-alternattivi L-Alternattiva 1 ma ssodisfatx l-objettivi tar-reviżjoni. L-Alternattiva 2 tejbet ir-reġim safejn possibbli mingħajr aktar impenn tal-UE, billi tat responsabbiltà lill-operaturi (inkluż l-irkupru tal-ispejjeż kollha) u saħħet il-prevenzjoni. Fid-dawl tal-kriżi finanzjarja attwali, l-Alternattiva 2 tista’ tkun l-alternattiva ta’ bażi għall-PHR futur. Il-valutazzjoni madankollu żvelat li l-kost-effikaċja tagħha hija batuta. Dispożizzjonijiet aktar stretti tal-importazzjoni għandhom jgħinu biex jitnaqqas l-influss ta’ organiżmi li jagħmlu l-ħsara regolati ġewwa l-Unjoni. Il-volumi kbar ta’ importazzjonijiet minn kontinenti oħra fejn dawn il-pesti huma mifruxa madankollu jimplikaw li llum jew għada xi organiżmi regolati se jgħaddu u jikkawżaw tifqigħat, sakemm l-approċċ miftuħ tal-UE dwar l-importazzjoni ta’ materjal tal-pjanti jiġi abbandunat (liema alternattiva kienet twarrbet mill-bidu, ukoll politikament, minħabba l-ħsara li dan tikkawża lill-ekonomija tal-Unjoni). Dawn it-tifqigħat għandhom ikunu identifikati fil-ħin u indirizzati b’mod effettiv jekk irid jibqa’ jinżamm l-approċċ miftuħ tal-UE. L-essenza tal-Alternattiva 2, li tevitat aktar impenn tal-UE, timplika li n-nefqiet addizzjonali meħtieġa għas-sorveljanza u l-azzjoni bikrija kontra tifqigħat bħal dawn jistgħu jiġu ġġenerati biss parzjalment, permezz ta’ żieda tal-irkupru tal-ispejjeż relatati ma’ movimenti intra-UE ta’ materjal tal-pjanti. Dan jgħin biss f’xi Stati Membri (dawk b’irkupru tal-ispejjeż mhux komplut fil-preżent). Dan iżid il-piż għall-operaturi (dispożizzjonijiet aktar stretti tal-importazzjoni, sospensjoni temporanja tal-kummerċ ta’ riskju għoli) mingħajr ma joffri protezzjoni fit-tul imsaħħa kontra organiżmi li jagħmlu l-ħsara minn pajjiżi terzi, minħabba li l-inċentivi għal notifika bikrija mill-operaturi ma tkunx provduta u f’ħafna Stati Membri l-baġit għas-sorveljanza u l-azzjoni bikrija jibqgħu insuffiċjenti. Dan huwa riskju billi l-organiżmi li jagħmlu l-ħsarama jifqux mal-fruntieri tal-Istati Membri. Il-vantaġġ ewlieni tal-Alternattiva 2 huwa l-immodernizzar u l-ibbilanċjar mill-ġdid tar-rwol u r-responsabbiltajiet tal-operaturi versus l-awtoritajiet kompetenti tal-Istati Membri (kif ukoll arranġamenti aħjar bejn il-PHR u r-reġimi tal-materjal tat-tħawwil u ambjent aktar ekwu). Filwaqt li dan kien wieħed mill-objettivi ġenerali tar-reviżjoni, l-objettiv ġenerali l-ieħor (titjib tal-prevenzjoni u l-azzjoni bikrija) ikun milħuq parzjalment biss. L-influss tal-pesti fl-UE l-aktar li jista’ jsir hu li jonqos u l-ħsara tkompli tiżdied. L-Alternattiva 2 tissupponi li l-Istati Membri u l-operaturi huma fl-aħjar pożizzjoni biex jittrattaw il-problemi tas-saħħa tal-pjanti, li jmur kontra r-riżultat tal-evalwazzjoni tar-reġim u mal-preferenza ta’ bosta partijiet interessati u Stati Membri biex ikun hemm impenn aktar b’saħħtu tal-UE. Din tinjora l-falliment tas-suq u l-eżistenza ta’ aspetti ta’ ġid pubbliku sinifikanti, u minflok tirrifletti l-loġika tal-PHR oriġinali li r-reġim hu dwar l-agrikoltura u l-movimenti fil-kummerċ. L-Alternattiva 3 kienet differenti mill-Alternattiva 2 għall-fatt ta’ aktar kofinanzjament tal-UE għas-sorveljanza u l-qerda tat-tifqigħat. Din uriet li tirriżulta f’serje ta’ sinerġiji li jidhru kritiċi biex jiżguraw tħaddim aħjar tal-PHR f’dak li jikkonċerna l-prevenzjoni u l-identifikazzjoni bikrija u l-azzjoni kontra t-tifqigħat, li hu neċessarju biex jinkisbu l-benefiċċji soċjoekonomiċi u ambjentali mixtieqa. L-appoġġ finanzjarju tal-UE għas-sorveljanza ta’ pesti ġodda u ta’ prijorità għandu jgħin biex jiġu identifikati u eradikati t-tifqigħat fil-ħin, aktar milli fl-Alternattiva 2 fejn huwa dubjuż jekk l-Istati Membri se jkollhom ir-riżorsi biex jissodisfaw obbligi ġodda biex iwettqu stħarriġ intensifikat. L-azzjonijiet ta’ qerda x’aktarx ukoll li jiġu implimentati b’mod aktar robust. Il-kofinanzjament tal-UE tal-kumpens mill-Istati Membri lill-produtturi għat-telf dirett mill-qerda tal-organiżmi ta’ prijorità se jneħħi d-diżinċentivi li jinħbew it-tifqigħat. Billi tagħmel kwalunkwe kumpens kundizzjonali għal aderenza ppruvata għall-prassi tajba ta’ bijosigurtà u għan-notifikazzjoni f’waqtha ta’ tifqigħat, jiġi introdott inċentiv għall-prevenzjoni li huwa assenti fl-Alternattiva 2. L-għoti ta’ appoġġ lill-operaturi f’dak li jikkonċerna t-telf dirett tagħhom minn tifqigħat jinkoraġġixxihom biex isiru sieħba fir-reġim tal-UE tas-saħħa tal-pjanti, kif huma talbu li jkunu. Sakemm l-operaturi ma jirċivux kumpens ta' 100% fuq livell nazzjonali (normalment mhux il-każ), huwa improbabbli li l-kofinanzjament tal-UE tat-telf tal-operaturi se jaġixxi bħala inċentiv pervers għat-traskuraġni. Barra minn hekk, l-eliġibbiltà għall-kofinanzjament tal-UE tkun ristretta għat-telf tal-valur dirett, telf konsegwenzjali li jibqa’ għall-produttur; dawn jistgħu jkunu assigurati jew koperti taħt fondi mutwi skont il-Politika Agrikola Komuni. Il-kofinanzjament tal-UE ta’ telf dirett x’aktarx li jistimola l-iżvilupp meħtieġ tal-fondi mutwi nazzjonali. Il-proposta legali tal-Kummissjoni dwar l-appoġġ għall-iżvilupp rurali (ikkomunikata fit-12 ta’ Ottubru 2011) tipprevedi appoġġ għall-kontribuzzjonijiet finanzjarji lill-bdiewa għal assigurazzjonijiet u fondi mutwi li jipprovdu kumpens għad-danni, inklużi dawk ikkawżati minn tifqigħat ta’ organiżmi li jagħmlu l-ħsara regolati tal-pjanti. L-Alternattiva 3 tibbilanċja l-ispejjeż u benefiċċji għall-partijiet kollha involuti. B’differenza mill-Alternattiva 2, l-ispejjeż għall-operaturi jibqgħu stabbli u l-ispejjeż tal-Istati Membri jonqsu, filwaqt li l-benefiċċji ekonomiċi u ambjentali huma ħafna ogħla. Madankollu dan jeħtieġ iktar nefqiet tal-UE. Dan huwa ġġustifikat biex jindirizza l-fallimenti tas-suq marbuta mas-saħħa tal-pjanti, b’mod partikolari in-nuqqas ta’ appoġġ għall-objettivi ta’ ġid pubbliku. Billi jaċċetta r-responsabbiltà tal-UE għall-ħarsien ambjentali anke finanzjarjament, ir-reġim kollu jista’ jaħdem aħjar. Barra minn hekk hemm ekonomiji ta’ skala fil-livell tal-UE. Ta’ min jinnota li l-ispejjeż globali tal-Alternattiva 3 huma kemmxejn ogħla milli fl-Alternattiva 2, filwaqt li l-benefiċċji huma ħafna ogħla. B’investimenti limitati fl-identifikazzjoni bikrija u l-qerda, jista’ jsir iffrankar f’dak li jikkonċerna t-telf eventwali minn tifqigħat u miżuri ta’ kura kontra t-tifqigħat fl-agrikoltura u l-ambjent naturali. Il-proporzjon spejjeż/benefiċċji mtejjeb hu dovut għal distribuzzjoni mill-ġdid tal-ispejjeż tal-operaturi, tal-Istati Membri u tal-Unjoni. Dan jippermetti li jiġu introdotti inċentivi u jinħolqu s-sinerġiji. L-Alternattiva 3 tikkonverti s-“sussidji” tal-Istati Membri fuq it-tariffi f’inċentivi ta’ konformità (kumpens għal telf minn miżuri ta’ qerda). Din għalhekk tagħti r-responsabbiltà lill-operaturi għall-bijosigurtà u tkopri parti tar-riskji tagħhom, iżda għall-organiżmi ta’ prijorità tal-UE biss u kundizzjonali għall-konformità mal-leġiżlazzjoni tal-UE. L-Alternattiva 4 żżid mal-Alternattiva 3 l-fatt li l-pjanti invażivi (għajr pjanti parassitiċi) huma koperti wkoll. Dan ikun jirriżulta f’benefiċċji addizzjonali għall-ambjent, madankollu bi spejjeż potenzjalment għolja għall-Istati Membri u l-UE. Sakemm il-pjanti invażivi għadhom mhumiex preżenti fl-UE, l-ispejjeż biex jiġu inklużi fir-regim ikunu minimi. Ladarba jseħħu t-tifqigħat, l-ispejjeż għall-istħarriġ u l-miżuri ta’ qerda jiżdiedu b’mod sinifikanti, skont l-ordni ta’ kobor tat-tifqigħat tal-pesti fil-foresti. It-tifqigħat fuq skala kbira jistgħu jwasslu għal livell ogħla ta’ spejjeż minn dawk imġarrba għar-reġim tas-saħħa tal-pjanti skont il-kamp ta’ applikazzjoni attwali tiegħu. Skont il-Ftehim SPS, mhux permess li ssir projbizzjoni tal-importazzjoni ta’ pjanti invażivi minn pajjiżi terzi mingħajr miżuri domestiċi ugwali. Ir-regolamentazzjoni tal-pjanti invażivi għalhekk iġġib ir-riskju ta’ spejjeż għolja mhux mistennija għall-baġit tal-UE. Sakemm il-baġit huwa limitat, il-kopertura ta’ pjanti invażivi tkun detrimentali għall-bżonnijiet tar-reġim fil-forma attwali tiegħu, sakemm ma tkunx applikata loġika tal-intervent differenti għall-pjanti invażivi (iżda mbagħad huwa dubjuż li dawn jiġu inklużi fil-PHR). Billi toħroġ lill-pjanti invażivi ’l barra mill-politika l-ġdida dwar l-ispeċi aljeni invażivi, l-Alternattiva 4 eventwalment tista’ tirriżulta f’inkonsistenzi ta’ politika mal-objettivi ġenerali tal-politika dwar l-ispeċijiet aljeni invażivi, minħabba li l-approċċ ta’ qerda mhuwiex xieraq fil-ħabitats naturali ta’ importanza ambjentali. Il-ġestjoni tal-pjanti IAS tista’ teħtieġ li jiġu aċċettati rilaxxi lokali limitati, fejn ir-rilaxx għandu jiġi kategorikament projbit għall-organiżmi li jagħmlu l-ħsara. L-għodod prinċipali sabiex tiġi żgurata s-sikurezza fil-moviment internazzjonali tal-pjanti, iċ-ċertifikat fitosanitarju u l-passaport tal-pjanti, huma ta’ ebda użu biex jirregolaw il-moviment tal-pjanti IAS. Il-ġestjoni tal-pjanti IAS għalhekk x’aktarx teħtieġ strument legali tagħha stess. L-Alternattiva ppreferuta Fid-dawl tal-valutazzjoni ta’ hawn fuq, huwa kkunsidrat li l-Alternattiva 3 tipprovdi l-aħjar triq biex jintlaħqu l-għanijiet bl-aħjar livell ta’ spejjeż-benefiċċji u bilanċ ottimali ta’ inputs mill-Istati Membri, l-operaturi u l-Unjoni. L-Alternattiva 3 għandu jkollha impatt pożittiv sinifikanti fuq il-profittabbiltà u t-tkabbir ekonomiku tas-setturi involuti; kienet ukoll l-eqreb riflessjoni tal-eżitu tal-konsultazzjoni mal-persuni interessati u l-Istati Membri. Il-baġit tal-UE meħtieġ biex tiġi implimentata l-Alternattiva 3 kien garantit fil-proposta tal-Kummissjoni għall-Qafas Finanzjarju Pluriennali (QFP) għall-2014-2020. It-tħassib dwar l-ispeċijiet aljeni invażivi jista’ jiġi solvut permezz tal-ħolqien tal-possibbiltà fir-Regolament 882/2004 għall-Istati Membri biex jutilizzaw il-Postijiet ta’ Spezzjoni fil-Fruntiera għall-kontrolli uffiċjali fuq l-importazzjoni ta’ pjanti u annimali IAS (simili għal arranġamenti kurrenti għall-implimentazzjoni tas-CITES). Dan jippermetti lill-Istati Membri biex jutilizzaw is-sinerġiji tal-kontrolli tas-saħħa tal-pjanti (u tal-annimali) u l-kontrolli tal-pjanti IAS fil-fruntieri. Dispożizzjonijiet dwar is-sorveljanza territorjali u l-qerda se jitwaqqfu fil-leġiżlazzjoni ddedikata dwar l-ispeċijiet invażivi, skont l-istruttura għall-leġiżlazzjoni settorjali dwar is-saħħa tal-pjanti u tal-annimali. 7. Monitoraġġ u evalwazzjoni Ir-reviżjoni tar-reġim tal-UE tas-saħħa tal-pjanti l-ewwelnett għandha l-għan li ttejjeb l-effettività tiegħu. Il-biċċa l-kbira tal-għanijiet jikkonċernaw miżuri mtejba kontra d-dħul, u l-istabbiliment u t-tixrid ta’ organiżmi li jagħmlu l-ħsara fi ħdan l-UE. Oħrajn jimmiraw għall-immodernizzar tal-funzjonament u l-governanza tar-reġim, permezz tal-użu aktar effikaċi ta’ riżorsi skarsi, il-bilanċ mill-ġdid tar-responsabbiltajiet u l-ispejjeż bejn l-awtoritajiet kompetenti u l-operaturi privati, it-tnaqqis tal-piż amministrattiv u l-iżgurar ta’ ambjent ekwu. L-indikaturi ta’ progress li ġejjin jistgħu jintużaw rigward l-għanijiet tar-reviżjoni (irrispettivament minn jekk id-dispożizzjonijiet legali ikunux qegħdin fir-Regolament dwar is-saħħa tal-pjanti l-ġdid jew ir-Regolament futur dwar il-kontrolli uffiċjali): – In-numru ta’ organiżmi regolati li jagħmlu l-ħsara, li huma preżenti / mhux preżenti fl-Unjoni. – Iż-żoni totali fl-Unjoni affettwati minn organiżmi ta’ prijorità. – In-numru ta’ spezzjonijiet tal-importazzjoni u testijiet imwettqa mill-Istati Membri. – In-numru ta’ spezzjonijiet ta’ sorveljanza u testijiet imwettqa mill-Istati Membri għall-organiżmi mhux magħrufa li jseħħu fl-UE u għal organiżmi li jagħmlu l-ħsara elenkati bħala prijorità tal-UE. – In-numru ta’ tifqigħat eradikati / mhux eradikati fit-territorju tal-UE ta’ organiżmi li jagħmlu l-ħsara elenkati bħala prijorità tal-UE. – Il-ħin li jgħaddi mill-identifikazjoni tal-organiżmi li jagħmlu l-ħsara regolati għan-notifika tagħhom; – Il-ħin li jgħaddi mill-identifikazzjoni tal-preżenza ta’ organiżmi ta’ prijorità għall-qerda tagħhom. – L-interċettazzjonijiet mill-Istati Membri ta’ organiżmi regolati li jagħmlu l-ħsara, f’kunsinni minn Stati Membri oħra (f’numri assoluti u f’perċentwali tal-volum tal-kummerċ). – In-numru ta’ tifqigħat eradikati / mhux eradikati f’żoni protetti. – Il-livell sa fejn l-operaturi huma ssodisfati bil-livell ta’ funzjonament u spejjeż tar-reġim. – Il-perċentwali tal-irkupru tal-ispejjeż mill-Istati Membri għall-importazzjoni u l-ispezzjonijiet tal-passaport tal-pjanti. – In-numru ta’ laboratorji ta’ referenza nazzjonali u tal-UE. – Il-livell sa fejn iċ-ċittadini huma konxji bl-eżistenza tar-reġim u jappoġġjawh. Minkejja d-diffikultajiet metodoloġiċi previsti, ix-xogħol huwa previst ukoll fuq l-iżvilupp ta’ parametri fuq it-telf evitat, li jistgħu imbagħad iservu bħala miżura aktar diretta tal-effiċjenza tar-reġim. L-indikaturi elenkati hawn fuq huma parti mill-obbligi ta’ rappurtar ġenerali eżistenti skont ir-Regolament 882/2004 u d-Direttiva 2000/29/KE, għalkemm mingħajr referenza għall-indikaturi speċifiċi ta’ hawn fuq. Il-leġiżlazzjoni se jkun fiha dispożizzjonijiet għall-Istati Membri biex kull sena jiġbru d-dejta pertinenti għall-indikaturi msemmija hawn fuq sakemm dawn jirreferu għal parametri konkreti marbuta mal-attivitajiet uffiċjali. Il-kejl tal-livell ta’ kuntentizza tal-operaturi bil-livell ta’ funzjonament u spiża tar-reġim, u tal-livell ta’ kuxjenza taċ-ċittadini dwar ir-reġim u l-appoġġ tagħhom, huma element ġdid. Dak il-kejl ma għandux isir kull sena, iżda se jkun parti mill-evalwazzjoni futura rikorrenti tar-reġim, flimkien mal-evoluzzjoni tal-indikaturi msemmija hawn fuq u n-nefqiet finanzjarji. [1] Il-PHR jobbliga lill-Istati Membri biex jiġbru tariffi għall-kontrolli tal-importazzjoni. Dan ma jirrikjedix tariffi għall-kontrolli tal-passaporti tal-pjanti u r-reġistrazzjoni tal-operaturi, li għalihom huma imposti t-tariffi f’xi wħud mill-Istati Membri imma mhux kollha.